Vrou wil met haar duvet trouPascale Sellick (Foto: Pascale Sellick/Facebook) ŉ Vrou wil met haar duvet trou, want dit is die “mees intieme en betroubare verhouding” wat sy nog ooit gehad het. Pascale Sellick (49) van Exeter in Engeland, reël ŉ uitspattige seremonie met behulp van ŉ huweliksbeplanner om die liefde vir haar beddegoed te vier. Pascale, ŉ kunstenaar wat haarself as ŉ “rowwe, growwe, fantastiese ekshibisionis” beskryf, het ŉ ope uitnodiging gerig aan enigiemand wat saam met haar wil fees vier. “My duvet is die langste, sterkste, mees intieme en betroubare verhouding wat ek nog ooit gehad het. Hy was nog altyd daar vir my en gee my wonderlike omhelsings. Ek is só lief vir my duvet, ek wil mense nooi om te kom kyk hoe ek ŉ eenheid vorm met die mees konstante, gerieflike maat in my lewe.” Pascale beloof daar gaan musiek, baie gelag en vermaak wees. Sy beplan om ŉ nagjurk en japon met pantoffels te dra vir die groot dag. Dit is nog nie duidelik watter uitrusting sy vir die duvet beplan nie. Die seremonie vind op 10 Februarie by Rougemont Gardens in Exeter, Devon plaas en ŉ “gratis onthaal” by The Glorious Art House in Forestraat daarna. Gaste word versoek om ook pajamas en kamerjasse te dra. Gaste is welkom om teddiebere en warmwatersakke saam te bring as dit koud is. Anna FitzGerald, van WooHoo Art Events, is die huweliksbeplanner. “Hierdie kunswerk is tot dusver die vreemdste een ooit. Ek is baie bly om betrokke te kan wees. Valentynsdag is maar droewig vir meeste mense, so hopelik sal dit mense bietjie opbeur.”